b'\n_START_ARTICLE_\nKya fyr\n_START_SECTION_\nSv\xc3\xa6rt v\xc3\xa6rutsatt beliggenhet\n_START_PARAGRAPH_\nDet viste seg at v\xc3\xa6rforholdene p\xc3\xa5 Kya var enda verre enn en hadde forestilt seg under planleggingen. En var derfor glad for at det ikke ble bygget noe beboelseshus p\xc3\xa5 holmen; en bygning med store veggflater kunne ha blitt \xc3\xb8delagt. Det verste uv\xc3\xa6ret inntraff sannsynligvis natten den 6. mars 1938, da fyret ble utsatt for store \xc3\xb8deleggelser. Uv\xc3\xa6ret med orkan inntraff samtidig med springflo, noe som forsterket virkningen. Blant annet ble fire vinduer i selve fyrlykten knust, fyrlinsen ble skadet, et vindu i t\xc3\xa5rnet ble knust, samt at to vegger, tak og gulv i betongnaustet ble borte. Da vinduene i lyktehuset ble borte trengte sj\xc3\xb8en inn slik at fyrpasserne ikke kunne greie \xc3\xa5 holde fyret tent. Fyret sluknet klokken ett om natten, mens fyrbetjentene m\xc3\xa5tte s\xc3\xb8ke tilflukt i kull- og vedboden nederst i t\xc3\xa5rnet. _NEWLINE_Under uv\xc3\xa6ret ble ogs\xc3\xa5 betongnaustene p\xc3\xa5 M\xc3\xa5l\xc3\xb8y-Skarholmen og Tennholmen fyr borte, samt at mange andre fyrstasjoner langs norskekysten fikk skader. Det er antatt at bare fyrstasjonene p\xc3\xa5 Grip og Gjeslingen er like utsatt i uv\xc3\xa6r som Kya fyr.\n_START_SECTION_\nSenere utvikling\n_START_PARAGRAPH_\nI 1956 ble det diskutert \xc3\xa5 automatisere fyret. Blant annet ble uv\xc3\xa6ret i 1938 brukt som begrunnelse for \xc3\xa5 unng\xc3\xa5 fast betjening. Et annet forhold var fyrbetjentenes ensomme og utsatte tilv\xc3\xa6relse, spesielt p\xc3\xa5 grunn av at t\xc3\xa5rnet var d\xc3\xa5rlig egnethet som bolig. Selv personer med robust psyke hadde vansker med \xc3\xa5 gj\xc3\xb8re tjeneste p\xc3\xa5 fyret._NEWLINE_I 1957 ble det satt inn gassbelysning, men en lot fyrbetjeningen bli v\xc3\xa6rende p\xc3\xa5 stasjonen i enda et \xc3\xa5r for \xc3\xa5 se til anlegget. En \xc3\xb8nsket nemlig \xc3\xa5 f\xc3\xa5 erfaring for denne typen installasjon. Senere i 1974 gikk en over til elektrisk belysning med batterier som energikilde. Det opprinnelige 2. ordens linseapparatet er i dag skiftet ut med en mindre fast linse._NEWLINE_I Nasjonal verneplan for fyrstasjoner st\xc3\xa5r det at Kya fyr har stor fyrhistorisk og sosialhistorisk verdi. Plasseringen p\xc3\xa5 den lille holmen viser de sv\xc3\xa6rt strenge fysiske rammer fyrbetjeningen hadde.\n_START_SECTION_\nTekniske fyrdata\n_START_PARAGRAPH_\nLysets h\xc3\xb8yde over vannet er 29 meter, lysstyrken er 4000 cd og lysvidden 12,2 nautiske mil. Fyrkarakteren er FI W 10s, hvilket vil si at det sender ut hvit lysblink i alle retninger hvert 10. sekund. T\xc3\xa5rnet er heldekkende r\xc3\xb8dt.'